આ અંગે મળતી માહિતી અનુસાર હાલ માંડવી વર્કશોપ ખાતે રહેતા અને મૂળ ખેડા જિલ્લાના કપડવંજ તાલુકાનાં માલઇટાડી ગામના વતની નરવતભાઈ રાયસિંગ સોઢા એસટી બસના ચાલક તરીકે ફરજ બજાવે છે. મંગળવારના રોજ એસટી બસ નંબર જીજે 18 વાય 9395 લઈને માંડવીના લાખ ગામે ગયા હતા. અને ત્યાંથી પરત ફરતા હતા ત્યારે માંડવી નગરના અંબાજી નાકા ત્રણ રસ્તા નજીકથી પસાર થતાં હતા ત્યારે અચાનક એક્ટિવા પર આવેલા બે યુવાનોએ બસને આંતરી હતી. આ દરમ્યાન બસ ચાલક નરવતભાઈ બસની નીચે ઉતરતા એક્ટિવા પર આવેલા બે યુવાનો યતીન ઉર્ફે બાઠિયો ચૌધરી રહે મોરીઠા માંડવી તેમજ ભુપેન્દ્ર રહે મોરવણ માંડવીએ નરવતને જણાવ્યુ હતું કે તું કેમ અચાનક બસ ઊભી રાખી દેય છે. અમો ભટકાઈ જતાં હતા. આમ કહી અપશબ્દ બોલી ઢીકમુક્કીનો માર મારતા માંડવી પોલીસ સ્ટેશનમાં નરવતભાઈએ આ બંને યુવાનો વિરુદ્ધ પોલીસ ફરિયાદ નોંધાવી હતી.